Comisia Naţională de Prognoză (CNP) a revizuit în urcare, de la 4,2% până la 4,8%, estimarea oficială de creştere economică pentru acest an, după evoluţia mult peste estimări din prima jumătate a acestui an, arată prognoza preliminară de toamnă realizată de instituţie. CNP a revizuit puternic în urcare şi prognoza de deficit de cont curent, chiar dacă a menţinut estimările privind exporturile şi importurile, informează News.ro.

În prognoza de primăvară, CNP, instituţie aflată în subordinea Ministerului Finanţelor şi pe care guvernul îşi bazează proiecţiile bugetare şi economice, estima o creştere a economiei cu 4,2%, nivel identic cu estimarea Fondului Monetar Internaţional (FMI) şi cu cea a Comisiei Europene.

Revizuirea prognozei vine după ce economia românească a înregistrat, în prima jumătate a acestui an, o creştere de 6% în termeni reali faţă de perioada echivalentă din 2015.

Valoarea produsului intern brut (PIB) estimată în prezent pentru 2016 este de 758,5 miliarde lei (169,3 miliarde euro), la un curs mediu prognozat la 4,48 lei/euro.

În prognoza de primăvară, valoarea PIB era estimată la 757 miliarde lei, echivalent cu 169,7 miliarde euro, în condiţiile în care cursul mediu era anticipat la un nivel mai scăzut, de 4,46 lei/euro.

Pentru anii următori, CNP estimează o încetinire a creşterii economice la 4,3% în 2017, apoi o accelerare la 4,5% în 2018 şi la 4,7% în 2019.

În 2019, România va depăşi pragul de 200 miliarde de euro ca valoare a PIB, ajungând la 919,6 miliarde lei (208,1 miliarde euro), ceea ce corespunde unui nivel de 10.734 euro/locuitor, anticipează CNP.

Produsul intern brut este cel mai important indicator folosit pe plan mondial pentru a măsura dimensiunea unei economii.

CNP estimează că avansul economic peste aşteptări va dezechilibra puternic contul curent al balanţei de plăţi, care va ajunge la un deficit de 3,75 miliarde euro în acest an, echibvalent cu 2,2% din PIB, faţă de 1,1% în 2015.

În prognoza de primăvară, deficitul de cont curent era prognozat la doar 2,63 miliarde euro (1,6% din PIB) în 2016.

Cu toate acestea, CNP a menţinut estimarea privind comerţul exterior. Astfel, instituţia anticipează un avans al exporturilor cu 5,5% faţă de anul trecut, până la 57,6 miliarde euro. Estimarea a fost deja revizuită în jos în cursul lunii aprilie.

Pentru importuri, CNP estimează în 2016 un avans de 7,8% faţă de anul trecut, până la 67,85 miliarde euro.

Cu toate acestea, evoluţia comerţului exterior este sub aşteptări în prima parte a acestui an.

În primele şapte luni din 2016, exporturile (FOB) au crescut cu 2,9% faţă de aceeaşi perioadă a anului trecut, până la 33 miliarde euro, în timp ce importurile au urcat cu 5,8%, la 38,1 miliarde euro.

În 2015, România a exportat bunuri în valoare de 54,6 miliarde de euro ş a importat mărfuri de 63 miliarde euro, iar deficitul comercial a crescut cu 38% faţă de anul precedent, până la 8,4 miliarde euro.